stanford-oval/wikipedia huggingface dataset:
Do Not Disturb

ערך זה עוסק בסינגל של מהליה. אם התכוונתם למשמעות אחרת, ראו .
"Do Not Disturb" הוא סינגל של הזמרת והשחקנית האנגלייה מהליה, מתוך האלבום Love and Compromise. ב-8 במרץ 2019, יצאה הגרסה האקוסטית לשיר וגרסת הרמיקס של סיר ספירו. ב-15 במרץ 2019, יצאה גרסת הרמיקס של לבן קאלי (אנ'). בנוסף, לסינגל יש יותר מ-17 מיליון השמעות בספוטיפיי.
מיקומי שיא

|   ‏‏‏  מצעדים ודירוגים (2019–2020)> מדינה |   ‏‏‏  מצעדים ודירוגים (2019–2020)> מצעד |   ‏‏‏  מצעדים ודירוגים (2019–2020)> מיקום שיא |   ‏‏‏  מצעדים ודירוגים (2019–2020)>  |
| --- | --- | --- | --- |
|  פלנדריה | אולטראטופ 50 | 3 |  |
הערות שוליים

↑  Do Not Disturb, youtube.com
↑  Do Not Disturb - Mahalia | Songs, Reviews, Credits | AllMusic (באנגלית אמריקאית), נבדק ב-2020-11-19
↑  Do Not Disturb: Mahalia in the zone for her debut album, triple j, ‏2019-03-20 (ב־Australian English)
↑  Do Not Disturb (Acoustic) - Mahalia | Release Info, AllMusic (באנגלית)
↑  Mahalia - Do Not Disturb (Sir Spyro Remix), youtube.com
↑  Do Not Disturb (Leven Kali Remix) - Mahalia | Release Info, AllMusic (באנגלית)
↑  Do Not Disturb, נבדק ב-2021-03-05
↑  Mahalia - Do Not Disturb, ultratop.be
ערך זה הוא קצרמרבנושא שירים. אתם מוזמנים לתרום לוויקיפדיה ו.
רפי איתן

רפאל (רפי) איתן (23 בנובמבר 1926 – 23 במרץ 2019) היה לוחם ואיש קהילת המודיעין הישראלית, ששירת בשירות הביטחון הכללי ובמוסד למודיעין ולתפקידים מיוחדים, ולאחר מכן איש עסקים ויושב ראש מפלגת גיל בכנסת השבע עשרה. כיהן כחבר הכנסת, כשר לענייני גמלאים ולענייני ירושלים וכיושב ראש המועצה הלאומית המייעצת להשבת זכויות ורכוש יהודי במשרד ראש הממשלה, יושב ראש מפלגת הגמלאים "דור". איתן נודע בהיותו אחד ממפקדי מבצע לכידת אדולף אייכמן בארגנטינה והבאתו למשפט בישראל.
ביוגרפיה > ילדותו

נולד בקיבוץ עין חרוד ליהודית ונח הנטמן, אנשי תנועת החלוץ שעלו מרוסיה, בני העלייה השלישית. הוא גדל כבכור, אך בפועל היה הילד השלישי שילדה אמו – שני הילדים שנולדו לפניו נפטרו בטרם נולד.
בגיל שלוש עבר עם הוריו לרמת השרון, שם ניהלו משק מעורב שהקימו (פרדס, גן ירק, מכוורת ורפת). לאחר סיום בית הספר העממי ברמת השרון עבר לתיכון החקלאי בקיבוץ גבעת השלושה.
בבית ספר זה התגוררו בחדר אחד ארבעה תלמידים, ובהם רפי איתן ורחבעם זאבי. שם קיבל את כינויו "רפי המסריח":
"41', אולי 42', בית הספר המחוזי בגבעת השלושה... יום אחד זאבי... רק תחתונים לגופו, נבר בערימת הגרביים המסריחים שלי. אה, הוא אמר, רפי מסריח. הסתכלתי עליו, כולו עור ועצמות, שדוף כזה ... ואמרתי לו, ואתה גנדי. מאז אני רפי המסריח והוא גנדי."
ביוגרפיה > שירותו בפלמ"ח

איתן התנדב לפלמ"ח, עבר הכשרה כלוחם, קורס מפקדי כיתות וקורס מפקדי מחלקות. בין השאר השתתף בשחרור מעפילי עתלית, במבצע ליל הגשרים ובהתנקשות בשני טמפלרים אקראיים בנובמבר 1946 כדי להרתיע את יתר חברי הקהילה מלשוב לארץ בתום המלחמה.
באחת הפעולות לקליטת מעפילים בקיבוץ יגור התפוצץ מוקש לידו וגרם לו חירשות כמעט מוחלטת. מאז נעזר במכשירי שמיעה רבי עוצמה.
בעת שירותו בפלמ"ח שימש כקצין הסיור של הגדוד הראשון של הפלמ"ח, בהמשך פיקד על הפעולה הרביעית לפיצוץ תחנת רדאר.
במלחמת העצמאות שירת כמ"מ בגדוד הראשון של חטיבת יפתח והשתתף בקרבות עם אנשיו של קאוקג'י במשמר העמק ובקרבות מלכיה. ב-15 במאי נפצע קשה ברגליו ורסיסים נותרו בגופו.
בהמשך שב לחזית להשתתף ב"מבצע דני", בו החליף את רחבעם זאבי.
כקצין מודיעין של חטיבת יפתח ירד איתן לדרום ותכנן את מערך ההגנה של העיר אילת.
ביוגרפיה > בקהילת המודיעין

לאחר שירות צבאי כקצין המודיעין של חטיבת יפתח, גויס איתן לשב"כ על ידי מכרו יעקב כרוז, ושימש כמפקד שלוחת תל אביב של מטה 10, היחידה המבצעית. בשנת 1954 פיקד על מבצע ברן להחזרתו לישראל של קצין צה"ל שטס לרומא, יצר קשר עם השגרירות המצרית שם ונחשד בריגול. בשנת 1955 החל ללמוד בבית הספר לכלכלה של לונדון ובמקביל שימש איש הקשר של המוסד ל-MI6. הוא לא סיים את לימודיו וחזר ב-1958 לישראל. באוקטובר 1959 מונה איתן לראש מטה 10, יחידת המבצעים של השב"כ שסיפקה שירותים גם למוסד. איתן היה בין היתר מופקד על מבצע לכידתו של הפושע הנאצי אדולף אייכמן בארגנטינה בשנת 1960. לאחר מלחמת ששת הימים עמד בראש שלוחת "אגף צומת" באירופה. במסגרת זו היה מעורב בפרשת בן ברכה ובמאמץ לסכל את העסקת המדענים הגרמנים במצרים.
באמצע שנות השבעים שימש איתן כעוזרו של חברו אריאל שרון, בעת ששרון שימש כיועץ לענייני טרור לראש הממשלה יצחק רבין. כאיש מודיעין נקשר שמו של איתן לפרשיות סודיות שונות, וייעוץ ל-MI6 (סוכנות הביון של בריטניה) במלחמתם במחתרת האירית (IRA). כמו כן שימש איתן כיועץ לכוח דלתא בתיחקור מבצע טופר העיט. כן פורסם כי ביקר ב-1968 במפעל NUMEC של זלמן שפירו שנקשר להעברת אורניום מועשר עבור תוכנית הגרעין של ישראל - פרשת אפולו. בשנת 1981 מונה על ידי שר הביטחון שרון לעמוד בראש לק"ם, הלשכה לקשרי מידע של משרד הביטחון, גוף מודיעיני סודי שתפקידו היה השגת טכנולוגיות מערביות לטובת התעשיות הביטחוניות בישראל. כראש הלק"ם, איתן שימש איש מפתח בפרשת הריגול של יונתן פולארד - הוא ניהל את אביאם סלע, מפעילו של פולארד במודיעין הצי האמריקאי, שנלכד בידי ה-FBI בנובמבר 1985. הפעלתו של פולארד היוותה חריגה מהמדיניות שבה נהגו לפני כן בקפדנות, לפיה ישראל נמנעת מאיסוף חומרי גלם מודיעיניים ממקורות בפנטגון. על פעילות זו אמר האלוף שלמה גזית: "אני רוצה להבהיר - אם עליי לבחור בין הרווח המודיעיני שבקבלת ידיעות מאנשי קשר כאלה לבין הסכנה הפוליטית של התפוצצות הפרשה, אין לי ספק שאני מוותר לגמרי על כל המידע שקיבלנו או שאנו עשויים לקבל בעתיד."
בעקבות לכידתו של פולארד נאלץ איתן לפרוש מקהילת המודיעין. הפרשה גרמה נזק גדול ליחסים בין ישראל לארצות הברית, ועלתה השאלה כיצד אושרה פעילות כזו. בישראל הוקמו שתי ועדות חקירה שקבעו כי פולארד הופעל על ידי הלק"ם ללא ידיעת שרי הביטחון, יצחק רבין ומשה ארנס. כתוצאה ממסקנותיהן של ועדות חקירה אלו פורקה הלק"ם וסמכויותיה הועברו לממונה על הביטחון במשרד הביטחון.
פולארד ותומכיו האשימו את איתן בהפקרתו והעלו חשש מכך שהתמנותו לתפקיד שר ב-2006 עתידה להרגיז את האמריקנים ולפגוע בכך בסיכויי השחרור של פולארד. תומכי פולארד עתרו לבג"ץ נגד מינויו של איתן כשר בממשלה מסיבות אלו, אך העתירה נדחתה.
בתוכנית עובדה עם אילנה דיין ששודרה ב-1 בדצמבר 2014 סיפר רפי איתן שהוא האדם שנתן את ההוראה שלא להכניס את הזוג פולארד לשגרירות הישראלית.
ביוגרפיה > איש עסקים

במקביל לעבודתו בקהילת המודיעין פנה לעסקים החל משנות ה-70 של המאה ה-20, סחר בכימיקלים ונפט, ועסק ברכישת קרקעות בשומרון. יחד עם אלי לנדאו החזיק בקרקע שעליה הוקמה חלק מההתנחלות קרני שומרון וישיבת ההסדר קרני שומרון. אחר כך היה בסכסוך משפטי עם ישיבת ההסדר קרני שומרון על כספים שהייתה חייבת לו, תמורת רכישת הקרקע.
בשנת 1986 מונה על ידי שר המסחר והתעשייה אריאל שרון לעמוד בראש מועצת המנהלים של חברת כימיקלים לישראל (כי"ל). הוא הודח מהתפקיד בתחילת 1990, לאחר ששרון טען שהוא מכשיל את
תוכנית הממשלה למכירת החברה. איתן עתר לבג"ץ בטענה שההדחה נעשתה ממניעים פוליטיים, ולבסוף הודיע על פרישה. בעקבות ההדחה נקטעה למעשה חברותו עם שרון. השניים התפייסו רק לאחר מותה של רעייתו של שרון, לילי. אחר כך הפך לאיש עסקים בינלאומי וביסס את מעמדו הכלכלי. הוא ניצל את המוניטין של ישראל בתחום החקלאות לפיתוח עסקיו בקובה, שהפכה למרכז פעילותו העסקית הגלויה והסמויה. בנוסף היה שותף של איש העסקים מארק ריץ', מייסד תאגיד הענק גלנקור, והם היו שותפים בהקמת ריף הדולפינים באילת ב-1990.
פעילותו של איתן התבצעה באמצעות שתי חברות עיקריות: "GBM - GRUPO BM" בקובה ו"ריסימקס" בישראל. החברות עסקו בתחומים מגוונים, כולל: נדל"ן, חקלאות, תעשייה, מסחר והיי-טק. GBM רכשה שטחים לגידול קני סוכר בקובה, אחר כך גם שטחי פרדסים, והסתייע בחברת אגרקסקו הישראלית כדי לשווק את הפרי לאירופה ולשבור את האמברגו האמריקאי על האי. בשנת 1997 ארצות הברית הטילה סנקציות על איתן והחברה. בהודעת מחלקת המדינה של ארצות הברית נאמר כי הרכוש שבו מחזיקה החברה הופקע מידי אזרחים אמריקאים בידי המשטר המהפכני של פידל קאסטרו בשנת 1959. על פי "חוק הלמס-ברטון" (אנ') מוטלות סנקציות בארצות הברית על חברות זרות הסוחרות או מקיימות פעילות עסקית בקובה ושבהן מעורב רכוש שהיה שייך לאזרחים אמריקאים.
GBM הייתה מעורבת גם בתחום ההיי-טק והתקשורת, ובין היתר הייתה המפיצה הבלעדית של חברת ECI Telecom הישראלית באמריקה הלטינית (ב-2003 פורסם כי ECI סגרה עסקת ענק בקובה בתיווכו של איתן). בשנת 2000 החלה להקים בשותפות עם הממשלה הקובנית ואיש העסקים הרצל חבס, את ה"מירמאר טרייד סנטר" - מרכז עסקי ומסחרי רחב היקף בהוואנה, הכולל 18 בניינים, שהוקם בהשקעה של כ-200 מיליון דולר. ב-2005 תיווך בחוזה עם קבוצת רד-בינת להקמת תשתית התקשורת במתחם. בין השאר החזיק גם בחברת התוכנה "בלו סיסטמס", והשקיעה גם בחברת ההזנק "אימפקטיה", שנמכרה ב-2009.
במהלך השנים נפוצו שמועות רבות על קשריו עם פידל קסטרו, אך הוא הכחיש אותן. בראיון עם כניסתו לפוליטיקה אמר איתן ש"אני לא עובד עם פידל קסטרו". במאי 2006, כשר בממשלת ישראל נפגש עמו בגלוי לראשונה. בפברואר 2019, חשף אנריקה רוטנברג, שניהל את עסקיו של איתן בקובה, כי הם נפגשו עם קסטרו פעמים רבות, ולמעשה כל משא ומתן על עסקים במדינה התנהל איתו ישירות. ולאחר שראול קסטרו מונה לנשיא, ממשלת קובה לא חידשה את החוזים עם חברת GBM.
ביוגרפיה > קריירה פוליטית

בתחילת 2006, לקראת הבחירות לכנסת ה-17, התבקש איתן לפעול במסגרת מפלגת הגמלאים הישראלית, מפלגת גיל, לאחר שזו החליטה לרוץ לכנסת באופן עצמאי. הוא נבחר לכהן מטעמה כחבר הכנסת בכנסת ה-17 לאחר שמפלגתו הגיעה להישג המפתיע של שבעה מנדטים וזכתה לשני תפקידי שרים.
איתן כיהן כשר במשרד ראש הממשלה הממונה על ענייני גמלאים, בין 4 במאי 2006 ל-25 ביולי 2007, אז הוקם המשרד לענייני גמלאים. בנוסף, החל מתאריך זה הופקד איתן על ענייני ירושלים. במסגרת תפקיד זה ניהל את המגעים לפתרון פרשת הקרקעות של הפטריארכיה היוונית-אורתודוקסית ברחביה.
לאחר מינויו של שמעון פרס לנשיא המדינה ופרישתו מהכנסת, הפך איתן לזקן חברי הכנסת.
מפלגת גיל בראשות איתן התפצלה כמה פעמים וכן לא עמדה במטרות שהציבה לעצמה. אלו, כנראה, הסיבות המרכזיות לכישלונה של גיל בבחירות לכנסת ה-18 ב-2009: מ-7 מנדטים לפחות מ-1/3 מאחוז החסימה. עם זאת מונה איתן לאחר הבחירות כיועץ לענייני גמלאים לראש הממשלה.
במאי 2010, הקים איתן את מפלגת הגמלאים "דור - מפלגת הגמלאים החברתית החדשה". באוקטובר 2012 הודיע איתן שמפלגתו תתמודד בבחירות הקרובות לכנסת ה-19. לקראת בחירות 2013 החליף אותו אפרים לפיד כראש מפלגת הגמלאים והתמודד במקומו לכנסת ה-19 בראש רשימה שנשאה את השם "דור בוני הארץ".
ב-1 בפברואר 2018 פורסם בחשבון הטוויטר של מפלגת "אלטרנטיבה לגרמניה" סרטון של איתן המברך את המפלגה על פועלה, בזכות התנגדותה לאסלאמיזציה של גרמניה. בציוץ אמר איתן: "ברכות מישראל במיוחד ליו"ר אלכסנדר גולנד. אנחנו בישראל מעריכים את גישתכם כלפי היהדות וקראנו את הודעת התמיכה שלכם ב-27 בינואר ביום השואה הבינלאומי" ואיחל להם שבעתיד "במקום אלטרנטיבה לגרמניה תהפכו לאלטרנטיבה לאירופה". שגריר ישראל בגרמניה, ג'רמי יששכרוף, תקף את איתן וצייץ בטוויטר: "אני שולל לחלוטין את אמירתו של רפי איתן". איתן נימק את עמדתו בראיונות לתחנות רדיו בישראל, אך בעקבות הביקורת שספג אמר ש"אני מרגיש שטעיתי" בעיסוק בנושא, אך לא שינה את דעתו העקרונית.
ביוגרפיה > חיים אישיים

היה נשוי למרים (אלמנתו של יאיר פלד) ולהם שני בנים. בנוסף גידלו גם את יעל, בתם של מרים ויאיר פלד, שנהרג לפני הולדתה. איתן התגורר בשכונת אפקה שבצפון תל אביב, עסק בפיסול במתכת כתחביב. איתן נפטר בבית החולים איכילוב, ב-23 במרץ 2019, ונקבר בבית העלמין "מנוחת עולם" בנתניה.
בשנת 2020 יצא לאור ספרו האוטוביוגרפי "איש הסוד".
גלריה

ראש ממשלת ישראל, דוד בן-גוריון, עם משתתפי המבצע ללכידת אדולף אייכמן. משמאל לימין: רפי איתן, צבי מלחין, אברהם שלום
רפי איתן עם רעייתו מרים ובנם, 1966
רפי איתן מרצה אורח בקורס לימודי מודיעין באוניברסיטת בר-אילן 2015
ספרו של רפי איתן מוענק למשפחתו (לאחר פטירתו) 28 באוגוסט 2020
בספרות המתח

איתן מוזכר בספר המתח "כל הפחדים כולם", מאת טום קלנסי, כמי שגייס את אבי בן יעקב, סגן ראש המוסד בספריו של קלנסי. ככל הנראה, דמותו של סוכן המוסד הוותיק "קורץ", בספרו של ג'ון לה קארה: "המתופפת הקטנה", מבוססת על דמותו של רפי איתן.
לקריאה נוספת

רפי איתן, איש הסוד, ידיעות ספרים, 2020
אפרים לפיד, "רק על פרשת פולארד לא סיפר..." - ביקורת על ספרו של איתן "איש הסוד" (הפריט הקודם), האומה, גיליון 221, פברואר 2021, עמודים 121–126
ביאורים

↑  יושבים: פרופ' שלמה שפירא, רפי איתן, פרופ' רמי גינת מהמחלקה למדע המדינה. ראשון משמאל למעלה - ד"ר אפרים לפיד, מרכז לימודי המודיעין.
↑  מימין : יובל איתן (הבן), קותי טפר (מפיק הספר), אפרים לפיד, מרים איתן (אלמנתו), רמי טל (העורך), דב איכנולד (מנכ"ל ידיעות ספרים)
For Your Eyes Only

"For Your Eyes Only" (בעברית: "לעינייך בלבד") הוא סינגל מאת הזמרת הסקוטית-אמריקאית שינה איסטון, אשר שוחרר ב-19 ביוני 1981. השיר שימש כשיר הנושא של הסרט "לעינייך בלבד" ה-12 בסדרת סרטי ג'יימס בונד. השיר הגיע למקום הרביעי במצעד הבילבורד הוט 100 האמריקאי, ולמקום השמיני במצעד הסינגלים הבריטי. הוא היה מועמד לפרס אוסקר לשיר המקורי הטוב ביותר ב-1982.
כתיבה

מפיקי הסרט "לעינייך בלבד" הציעו ללהקת בלונדי לכתוב את שיר הנושא של הסרט. בלונדי כתבו שיר בשם "For Your Eyes Only", אולם המפיקים לא התרשמו ממנו, והטילו על ביל קונטי ומייק לסון לכתוב שיר חדש. קונטי ולסון כתבו והלחינו את השיר, וחיפשו זמר שיבצע אותו. קונטי רצה לתת השיר לדונה סאמר או לדאסטי ספרינגפילד, אולם אולפני יונייטד ארטיסטס המליצו על שינה איסטון שבאותה תקופה זכתה לפרסום בינלאומי בזכות הלהיט "9 to 5". קונטי לא התרשם משירתה של איסטון, אולם השתכנע להעניק לה את התפקיד לאחר שפגש אותה פנים אל פנים.
המפיקים כל כך התרשמו משירתה של איסטון עד שהחליטו לשלב צילומים שלה שרה במהלך סצנת הפתיחה. איסטון היא הזמרת היחידה בתולדות ג'יימס בונד שגם הופיעה בסרט. איסטון עצמה הצהירה לימים שתהליך הצילום היה כל כך קשה עבורה, עד שבשלב מסוים נאלצו לקשור אותה לכיסא כדי שלא תזוז.
השיר הופק בידי כריסטופר נייל, המפיק המוזיקלי של איסטון. הוא שוחרר בסמיכות להקרנת הבכורה של הסרט והפך כמעט מיד ללהיט בכל רחבי העולם. הוא נחשב עד ימינו לאחד משיריה הטובים ביותר של איסטון.
מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |   ‏‏‏  מצעדים ודירוגים>  |
| --- | --- | --- | --- |
|  אוסטריה | Ö3 אוסטריה טופ 40‏ | 6 |  |
|  אוסטרליה | מצעד הסינגלים האוסטרלי | 3 |  |
|  אירלנד | מצעד הסינגלים האירי | 11 |  |
|  ארצות הברית | בילבורד הוט 100 | 4 |  |
|  גרמניה | GfK – טופ 100 | 5 |  |
|  הולנד | מצעד 40 הסינגלים ההולנדיים | 1 |  |
|  הממלכה המאוחדת | מצעד הסינגלים הבריטי | 8 |  |
|  יפן | יפן הוט 100 | 22 |  |
|  נורווגיה | VG-lista | 1 |  |
|  ניו זילנד | המצעד הניו זילנדי הרשמי | 4 |  |
|  ספרד | PROMUSICAE | 11 |  |
|  צרפת | SNEP | 4 |  |
|  קנדה | קנדה הוט 100 | 5 |  |
|  שוודיה | סוורייטופליסטן | 3 |  |
|  שווייץ | המצעד השווייצרי | 1 |  |
הערות שוליים

↑  Slant Staff (4 באוקטובר 2021). "Every James Bond Theme Song Ranked". Slant Magazine. נבדק ב-27 בינואר 2024. Sheena Easton’s soft-rock power ballad matches the glossiness of For Your Eyes Only... {{cite journal}}:  (עזרה)
↑  השיר של בלונדי יצא בסופו של דבר באלבומם The Hunter מ-1982
↑  For Your Eyes Only (song) - Alchetron, the free social encyclopedia, Alchetron.com, ‏2016-01-18 (באנגלית אמריקאית)
| --- | --- |
בקרת זהויות :  MusicBrainz work: f72f929d-b178-3464-aaac-fcee3b6c2a78
100 מושגי יסוד

100 מושגים במורשת, בציונות ובדמוקרטיה היא תוכנית המיועדת לכיתות ז', ח' ו-ט' בבתי ספר עבריים שיצאה בשנת 2003 מטעם משרד החינוך, התרבות והספורט. על המושגים המופיעים ברשימה נבחנו התלמידים במבחני המיצ"ב.
מאז החלה התוכנית בבתי הספר, נמתחה ביקורת על כך שהמגזר הערבי נבחן על מושגי ציונות כמו "כ"ט בנובמבר" וכמו שמות ארגונים צבאיים לפני קום המדינה. בעקבות הביקורת החל משרד החינוך בהתאמת הערכים למגזר הערבי. נציגי המגזר החרדי סירבו להשתתף בבחינות בגלל המושגים המצויים בקטגוריה "ציונות".
רשימת מאה מושגי היסוד ספגה ביקורת חריפה. בין המבקרים היו אנשי חינוך באוניברסיטאות. אנשי חינוך שונים טענו כי בניית רשימה מצומצמת של מושגים היא מעשה שאינו מקצועי ואינו חינוכי, וכי המושגים נותנים ידע חלקי בלבד. כמו כן, קיימת בעייתיות בעריכת הרשימה ללא דיון ציבורי הולם.
ביקורת נוספת נוגעת לתוכנה של הרשימה ונוגעת לאי אזכור מושגי מפתח כמו השואה. היחס בין המושגים העוסקים בזהות דתית-לאומית לעומת אלו העוסקים בזהות אזרחית אינו מאוזן.
הביקורת מתייחסת להטיות פוליטיות בהחלטה על מגוון הערכים, כמו חוסר אזכור תולדות יוצאי אסיה ואפריקה ותרבותם, והטיות הנוגעות לפירוש הערכים. למשל, בתיאור מלחמות ישראל יש ערפול של העובדות. בערך "מלחמת ששת הימים" אין אזכור של כיבוש יהודה שומרון ועזה אלא הסתפקות במשפט: "מלחמת ששת הימים השפיעה על תחומים שונים בחיי המדינה והייתה לקו פרשת מים בתולדותיה".
כתגובה, הוציאה האוניברסיטה העברית רשימת מונחים משלה שיועדה לבתי הספר הערביים בה הופיעו מושגים כמו: אזרחות, אירועי אוקטובר 2000, דו"ח ועדת אור, דתות, האינתיפאדה, החלטת החלוקה, הכיבוש, הממשל הצבאי, חופש האמונה, יום האדמה, הנכבה, פרשת כפר קאסם, ועוד.
באוקטובר 2006 החליט משרד החינוך לבטל את התוכנית, בטענה כי יש להעדיף ידע מעמיק והבנה על פני שינון.
המושגים

| 0 | 1 | 2 |
| --- | --- | --- |
|  במורשת יהודית אבות ואמהות האומה  אבלות  ארץ ישראל וירושלים  בית כנסת ואביזריו  "בית ראשון" ו"בית שני"  בר מצווה ו-בת מצווה  ברית מילה  גלות בבל ושיבת ציון  גמילות חסדים  הבעל שם טוב  הלוח העברי  הלכה  זמירות ופיוט  חגים לאומיים  חופה וקידושין (ראו גם נישואין)  חז"ל – תנאים ואמוראים  ימי אבל וצום  ימים נוראים  יציאת מצרים ומעמד הר סיני  כיבוד הורים ומורים  כשרות  מיסטיקה, קבלה וזוהר  סידור ומחזור תפילה  רב ורבנות  רמב"ם  רש"י  שבת  שלוש רגלים  תור הזהב וגירוש ספרד  תורה שבעל פה  תנועת ההשכלה  תנ"ך  תפילות וברכות  תשמישי מצווה וקדושה |  בציונות שרה אהרנסון  מחתרות עבריות בארץ ישראל  מנחם בגין  חיים נחמן ביאליק  דוד בן-גוריון  אליעזר בן-יהודה  הכרזת המדינה  הצהרת בלפור  בנימין זאב הרצל  חיים ויצמן  זאב ז'בוטינסקי  חומה ומגדל  יד ושם  אלי כהן  כ"ט בנובמבר  מוסדות לאומיים  מוסדות לחינוך גבוה  מלחמות ישראל  משפט אייכמן  הנרייטה סאלד  חנה סנש  ש"י עגנון  עלייה ב' – עלייה בלתי ליגאלית  עליות לפני קום המדינה  עליות לאחר קום המדינה  צה"ל  צורות התיישבות  העלייה ההמונית  יצחק רבין  הברון רוטשילד  הרב ריינס  תיאטרון הבימה  תל חי |  בדמוקרטיה ישראלית אדם נברא בצלם  אמנה חברתית  אמנות ז'נבה  אמנות זכויות האדם  אמנת זכויות הילד  בג"ץ – בית המשפט הגבוה לצדק  בחירות  בתי דין דתיים  בתי המשפט – הרשות השופטת  גזענות  דגל  דמוקרטיה  הומניזם  המנון  הפרדת רשויות  חברה אזרחית  חוק ביטוח בריאות ממלכתי  חוק השבות  חוק חינוך ממלכתי  חירות – הזכות לחירות  כנסת ישראל – הרשות המחוקקת  מגילת העצמאות  מדינה יהודית ודמוקרטית  מיעוטים  ממשלה – הרשות המבצעת  נשיא  סובלנות  סמל המדינה  פלורליזם  קו העוני  קואליציה – אופוזיציה  שוויון – הזכות לשוויון (שוויון הזדמנויות)  תקשורת |
לקריאה נוספת

סדרת מאה מושגים של "שרי - הוצאה לאור"
מיכל ברגמן, יפעת שרעבי, 100 מושגים שלי - מורשת, שרי הוצאה לאור, 2005.
יפעת שרעבי, רינתיה ברוכים, 100 מושגים שלי - דמוקרטיה, שרי הוצאה לאור, 2006.
יפעת שרעבי, רינתיה ברוכים, סיגל חזק, 100 מושגים שלי - ציונות, שרי הוצאה לאור, 2006.
יואל רפל ואיתמר לוין, מורשת, ציונות, דמוקרטיה - 100 מושגי יסוד, הוצאת ידיעות אחרונות, 2003.
הערות שוליים

↑  מורן זליקוביץ', מש' החינוך מתאים את "100 מושגי ציונות" למגזר הערבי, באתר ynet, 14 בדצמבר 2005
↑  אלי אשכנזי, שבוע אחרי "100 מושגי יסוד", האוני' העברית הוציאה לקסיקון משלה, באתר הארץ, 17 בדצמבר 2005
↑  חינוך לדמוקרטיה באתר מרכז המידע והמחקר של הכנסת, 23 באוקטובר 2007.
תחנת הרכבת ירושלים – מלחה

תחנת הרכבת ירושלים – מלחה הייתה תחנת רכבת בדרום העיר ירושלים בשכונת מלחה. התחנה נפתחה ב־9 באפריל 2005 ושימשה כתחנת קצה על אף שתוואי המסילה שעליה היא נמצאת ממשיך עד לתחנת הרכבת הישנה של ירושלים (אך המסילה אינה במצב תפעולי). התחנה מוקמה בקילומטר ה־76.269 מתחנת תל אביב דרום, או בקילומטר ה־175.029 מתחנת חיפה מזרח. התחנה נסגרה במרץ 2020 עקב מגפת הקורונה ומאז לא נפתחה מחדש. על חניון התחנה וסביבתו עתיד להיבנות דפו לקו הכחול של הרכבת הקלה.
היסטוריה

קו הרכבת לירושלים החל לפעול בשלהי התקופה העות'מאנית, בשנת 1892. מסילת הרכבת עברה בסמוך לאל-מאלחה, באותה עת כפר ערבי מדרום-מערב לירושלים. הקו המשיך לפעול עד 14 באוגוסט 1998.
בשנת 2000 הוחלט על חידוש ושיפוץ הקו, אך עיריית ירושלים (אז בראשות אהוד אולמרט) התנגדה לפתיחתה מחדש של תחנת הרכבת הישנה על רקע כוונה להפוך את התחנה הישנה למתחם נדל"ן, ורצון למנוע מעבר של רכבות בשכונות המושבה הגרמנית ובקעה. כתחליף הוחלט על בניית תחנה באזור מלחה, מחוץ למרכז העיר.
היסטוריה > פיצול הקו

כשהושלם הקו עד ירושלים ב־9 באפריל 2005, שירות הרכבות בקו תל אביב – ירושלים הופעל על ידי רכבות IC3 בלבד, מפני שרכבות מסוג זה היו בעלות המרחק הקטן ביותר בין החוגונים. בעקבות סדקים רבים שהתגלו בחוגוני הרכבות כתוצאה מהעיקולים והשיפועים במסילה ומחיר תפעול גבוה לצורך תיקון החוגונים, הוחלט להשתמש בקו לבית שמש בשני מערכי IC3 בלבד. בשנת 2006 פוצל הקו לשניים: תל אביב – בית שמש ובית שמש – ירושלים לתקופת ניסיון. לאחר הפיצול היה ניתן להפעיל רכבת נוסעים דו-קומתית בין בית שמש לתל אביב ומבית שמש עד ירושלים על ידי מערכי IC3. בגלל זמן ההמתנה הממושך בבית שמש – 45 דקות לכיוון תל אביב ו־15 דקות לכיוון ירושלים – פחת באופן ניכר מספר נוסעי הרכבת אל ירושלים וממנה.
בשנת 2007 הוחלט להעביר את מפגש הרכבות של הקו תל אביב – בית שמש לתחנת הרכבת נחל שורק, במקום המפגש בתחנת הרכבת נען. כתוצאה מכך התארך זמן הנסיעה בשלוש דקות לכל כיוון בקו בית שמש-תל אביב, אך זמן ההמתנה להחלפת הרכבת בתחנת בית שמש אל ירושלים וממנה צומצם לחמש דקות.
בין השנים 2008 ל־2017 פעל שירות ישיר בין ירושלים לתל אביב, ללא צורך בהחלפת רכבות בתחנת בית-שמש.
עם פתיחת קו הרכבת המהיר לירושלים העובר במסילת ירושלים–גנות בספטמבר 2018 ירדה תדירות הרכבות לתחנת מלחה לאחת לשעתיים לכל כיוון.
במרץ 2020, עקב התפרצות מגפת הקורונה בישראל, נסגרו זמנית כל תחנות הרכבת במדינה, וזו בכללן. מאז נפתחו בהדרגה כל התחנות, מלבד תחנות מלחה וגן החיות התנ"כי. מאז פתיחת הקו המהיר בין תל אביב וירושלים ירד באופן ניכר מספר הנוסעים בתחנה (ירידה של עשרות אחוזים בשנה), ומשרד האוצר הביע רצון לסגור את הקו על מנת לחסוך בהוצאות. עד כה לא פורסמה עמדה סופית בנוגע לפתיחה מחדש או לסגירה מלאה של שתי התחנות, והן עדיין מופיעות בתרשימי הקווים של רכבת ישראל וכיעדים אפשריים באתר האינטרנט שלה על אף שבפועל, הקו והתחנה אינם פעילים ואין בהם תנועת רכבות סדירה.
נכון ל־2024, התחנה עומדת שוממה וחונות בה רכבות IC3 (אם כי רכבות אלו יצאו משימוש). חניון התחנה נהרס ונבנה עליו חניון אגד לאוטובוסים אשר מחליף את המסוף הסמוך, אשר בו עתיד להיבנות דפו לקו הכחול של הרכבת הקלה. מאז הסגירה ב־2020 הכניסה לשטח התחנה אסורה. רכבות נוסעים אינן נוסעות בתוואי ישיר בין בית שמש לירושלים אך רכבת ישראל משמרת את התוואי ודואגת לתחזוקתו, כך שרכבות יכולות לנוע עליו ולהגיע לתחנה. מבנה התחנה משמש משרדים עבור רכבת ישראל.
פיתוח עתידי

כיום מקימים על חניון וסביבת התחנה של הרכבת חניון (דפו) לקרונות הקו הכחול והקו הירוק של הרכבת הקלה בירושלים, החניון יכלול שני מפלסים עם כ־102 מקומות חנייה לקרונות, מתקן שטיפה לקרונות, מוסך תחזוקה, בתי מלאכה, בניין משרדים ומאגר מים.
פיתוח עתידי > מסילת רכבת קלה לבית שמש

קיים תכנון ראשוני להפעיל על תוואי קו הרכבת הקיים קו רכבת קלה לבית שמש וביתר עילית. תוואי הרכבת הקלה לא יסתיים בתחנת הרכבת בית שמש אלא ימשיך לתוך העיר. לרכבת קלה לא יהיו אותן בעיות ושחיקה של הקרונות כפי שקורה לקרונות הרכבת הכבדה אשר נוסעים בתוואי.
פיתוח עתידי > מסוף מטענים

תוכנית נוספת היא הקמת מסוף מטענים לצד תחנת הנוסעים, שדרוג המסילה המובילה לבית שמש בתוואי חדש (שאמור לכלול גם תחנה בצור הדסה) ושאף תתפצל בבית שמש לכיוון קריית גת, מה שיאפשר הובלת רכבות מטען (ונוסעים) גם מבאר שבע וקריית גת אל ירושלים.[דרוש מקור]
פיתוח עתידי > חיבור אל מסילת ירושלים – גנות

נשקלת הארכת המסילה התת-קרקעית ממרכז העיר כך שתתחבר לתחנת הרכבת מלחה, תוך בניית תחנה נוספת, תת־קרקעית, בקרבת תחנת החאן (ירושלים ההיסטורית). פרויקט זה יאפשר לרכבת ישראל לתת שירות טוב יותר בתוך העיר וגם יאפשר גמישות תפעולית ושטחי דיור נוחים לרכבות בתחנת הרכבת מלחה. הפרויקט אינו מתוקצב כרגע ועלויותיו גדולות מאוד; בנוסף קיימים תחליפים באמצעות רשת הרכבת הקלה בעיר.
מלבד זאת הרשות לפיתוח ירושלים הזמינה תוכנית פיתוח למתחם מלחה הכולל תוספת של עשרות אלפי מ"ר בנייה למשרדים, מלון ושטחי מסחר מעל מסילות התחנה שעדיין נמצא בהליכי אישור.
מבנה התחנה

מסוף הנוסעים בתחנה בנוי בשלושה מפלסים. הכניסה לתחנה נמצאת במפלס ביניים. מדרגות, דרגנועים ומעלית מובילים מהכניסה אל המפלס העליון שבו ממוקמות קופות ומכונות אוטומטיות לרכישת כרטיסי נסיעה. מן המפלס העליון יש לרדת אל מפלס הרציפים באמצעות מדרגות, מעלית או דרגנועים. התחנה כוללת שני איי רציפים המוקפים בארבע מסילות.
שירות הרכבת בעבר > 2005–2006, 2014–2017

בעבר שימשה תחנה זו כתחנת הקצה של קו ירושלים – בית שמש – תל אביב – הרצליה. בזמן שהקו היה מאוחד, הקו כבר היה מוגדר כשימושי משום שלא היה צורך להחליף בתחנת בית שמש. אולם החיסרון היחידי היה התחזוקה והחולשה של החוגונים, דבר שגרם לפיצולו הראשון והשני של הקו בשנים 2006–2014 ו־2017 ומאז. לולא הפיצול השימוש בתחנה היה נשאר גבוה או בינוני, אך החוגונים היו מגיעים לשפל מדבר זה.
שירות הרכבת בעבר > 2006–2014, 2017–2020

ב-2017 הקו פוצל לשני קווים שונים. החלק המזרחי של הקו (מתחנת מלחה ועד בית שמש) נשאר בידי הקו הישן. החלק המערבי של הקו (מבית שמש) חובר לקו החדש שהוארך לנתניה, ופעיל כיום בתור קו בית שמש – ת"א – נתניה. זמני ההחלפות ברכבות השפיעו לרעה על השימוש בתחנה, דבר שגרם לירידה ניכרת בשימוש של החלק המזרחי הישן של הקו. נכון ל־2023 החלק המזרחי של הקו מושבת עד להודעה חדשה וייתכן שלא יופעל בזמן הקרוב בעקבות השימוש הגבוה בתחנת נבון והוצאת כלל מערכי ה־IC3 משימוש.
| 0 | 1 | 2 |
| --- | --- | --- |
|  | קו הרכבת בית שמש — ירושלים – מלחה (מושבת)   בית שמש • ירושלים – גן החיות התנכ"י • ירושלים – מלחה |  |
קווי אוטובוס אל התחנה

אל הכניסה לתחנה מגיעים שני קווים פנימיים.
קו 18: מתחנת הרכבת לתחנה המרכזית דרך הקטמונים, המושבה הגרמנית, מורשה ונחלאות.
קו 35: מתחנת הרכבת לביטוח לאומי דרך שכונת מלחה, קריית יובל, הר הרצל, יפה נוף וקריית הממשלה.
על דרך מודעי בצד של הקריה הטכנולוגית ישנם קווים נוספים העוברים על רחוב מודעי לכיוון אחד בלבד, כיוונם הנגדי עובר ליד קניון מלחה.